b'\n_START_ARTICLE_\nXbox Live Arcade\n_START_PARAGRAPH_\nXbox Live Arcade on Microsoftin yll\xc3\xa4pit\xc3\xa4m\xc3\xa4 verkkopalvelu, jota k\xc3\xa4ytet\xc3\xa4\xc3\xa4n pienten videopelien jakamiseen Xbox- ja Xbox 360 -pelikonsolien omistajille. Palvelu k\xc3\xa4ynnistettiin ensimm\xc3\xa4isen kerran vuoden 2004 lopulla ja se tarjoaa pelej\xc3\xa4 noin 5\xe2\x80\x9315 euron hintaan. Vuoden 2005 lopulla Xbox Live Arcade k\xc3\xa4ynnistettiin uudelleen Xbox 360:n julkaisun yhteydess\xc3\xa4. Samalla julkistettiin my\xc3\xb6s uusia pelej\xc3\xa4 ja toimintoja. Pelit on suunnattu satunnaisille pelaajille. Pelien idea on usein yksinkertainen ja pelaamisen oppii helposti.\n_START_SECTION_\nXbox\n_START_PARAGRAPH_\nXbox Live Arcade palvelun julkisti Microsoft 3. marraskuuta 2004 Xbox-pelikonsolille. Microsoft alkoi jakaa aloituslevyj\xc3\xa4, jotka sis\xc3\xa4lsiv\xc3\xa4t Xbox Live Arcade -ohjelmiston sek\xc3\xa4 ilmaisen version Ms. Pac Manista. Kun yhteys oli muodostettu Xbox Live -palveluun, asiakkaat voivat ostaa luottokortilla muita pelej\xc3\xa4 tai ladata 30 minuutin ajan toimivan kokeiluversion mist\xc3\xa4 tahansa saatavilla olevasta pelist\xc3\xa4.\n_START_SECTION_\nXbox 360\n_START_PARAGRAPH_\nPalvelu k\xc3\xa4ynnistettiin uudelleen 22. marraskuuta 2005 Xbox 360:lle ja se on integroitu suoraan pelikonsolin k\xc3\xa4ytt\xc3\xb6liittym\xc3\xa4\xc3\xa4n. Alun perin Xbox 360:n Live Arcade -pelien kokorajoitus kehitt\xc3\xa4jille oli 50 megatavua, mutta vuodesta 2007 alkaen on sallittu t\xc3\xa4m\xc3\xa4n rajan ylitt\xc3\xa4vi\xc3\xa4 pelej\xc3\xa4. Vuonna 2009 rajoitus nostettiin virallisesti kahteen gigatavuun, joka on suurin mahdollinen Liven teknisist\xc3\xa4 rajoitteista johtuen. Kaikki Xbox 360 -kiintolevyt sis\xc3\xa4lt\xc3\xa4v\xc3\xa4t ilmaisen version Hexic HD -pelist\xc3\xa4.'